ఈపీఎఫ్‌వో చందాకు కత్తెరేస్తారా..!
-12% నుంచి 10 శాతానికి తగ్గించే కసరత్తు
- నేడు నిర్ణయం తీసుకోనున్న ఈపీఎఫ్‌వో సంస్థ ట్రస్టీలు
- తీవ్రంగా వ్యతిరేకిస్తున్న కార్మిక, ఉద్యోగ సంఘాలు!
- యాజమాన్యాల మేలుకోసమే చర్యలంటూ విమర్శ
న్యూఢిల్లీ: సామాజిక భద్రతా కార్యక్రమాల నిమిత్తం భవిష్యనిధి సంస్థ 'ఈపీఎఫ్‌వో'కు ఉద్యోగులు, యాజమాన్య సంస్థలు చెల్లిస్తున్న చందా మొత్తంలో కోత పెట్టే దిశగా అడుగులు పడుతున్నాయి. ప్రస్తుతం ఈపీఎఫ్‌వో సామాజిక భద్రతా కార్యక్రమాల నిమిత్తం ఉద్యోగులు, యాజమాన్యాలు డీఏతో కలుపుకున్న మూలవేతనంపై 12 శాతం మొత్తాని చందాగా చెల్లిస్తున్నారు. దీనిని 10 శాతానికి తగ్గించే ప్రతిపాదన తాజాగా పరిశీలనకు వచ్చింది. శనివారం (27న) సమావేశమయ్యే ఈపీఎఫ్‌వో ట్రస్టీల సమావేశంలో దీనిని ప్రధాన ఎజెండాగా చేర్చారు. ఈపీఎఫ్‌వో చెల్లింపులను 2% తగ్గించడం వల్ల ఉద్యోగులు ఖర్చులను ఎదుర్కొనేందుకు వారి చేతిల్లోకి ఎక్కువ సొమ్ము అందుబాటులో వస్తుందని.. యాజమాన్య సంస్థల చెల్లింపు భాధ్యతలు కూడా తగ్గుతుందని అధికారులు చెబుతున్నారు. తత్ఫలితంగా ఆర్థిక వ్యవస్థకు మేలు జరుగుతుందన్నది వీరి వాదన. ఇందుకు సంబంధించి కార్మిక శాఖకు పలు అభ్యర్థనలు వచ్చిన మేరకు తాము ఈ ప్రతిపాదన తెరపైకి తెచ్చినట్టుగా సంబంధింత వర్గాలు చెబుతున్నాయి. ప్రస్తుతం ఈపీఎఫ్‌ఓ కింద 'ఎంప్లాయిస్‌ ప్రావిడెంట్‌ ఫండ్‌ పథకం' (ఈపీఎఫ్‌), ఎంప్లాయిస్‌ పెన్షన్‌ పథకం (ఈపీఎస్‌), ఎంప్లాయిస్‌ డిపాజిట్‌ అనుసంధానిత బీమా పథకం (ఈడీఎల్‌ఐ) వంటి సామాజిక భద్రతా కార్యక్రమాలు అమలులో ఉన్నాయి. వీటి నిమిత్తం ఉద్యోగులు, యాజమాన్యాలు డీఏతో కూడిన మూల వేతనంపై దాదాపు 12 శాతం మొత్తాన్ని చందాగా చెల్లిస్తూ వస్తున్నారు. ఈ ప్రతిపాదనను కార్మిక, ఉద్యోగ సంఘాల వారు తీవ్రంగా వ్యతిరేకిస్తున్నారు. తాజా నిర్ణయం వల్ల సామాజిక భద్రతా పథకాల ఉద్దేశం నీరుగారుతుందని వారు ఆవేదన వ్యక్తం చేస్తున్నారు. సంస్థల యాజమాన్యాలకు మేలు చేసేందుకే సర్కారు కొత్త ఈ నాటకం మొదలు పెట్టిందని కార్మిక నాయకులు ఆరోపిస్తున్నారు.
కార్పొరెేట్‌ సంస్థలకు మేలు చేసేందుకే..
ఎన్‌డీఏ సర్కారు అధికారంలోకి వచ్చిన నాటి నుంచి దేశంలో ఈపీఎఫ్‌వో వ్యవస్థను ధ్వంసం చేయాలని లక్ష్యంగా పెట్టుకొని పని చేస్తోంది. ఇందులో భాగంగా ఇప్పటికే పలు విఫల ప్రయత్నాలు చేసింది. ప్రస్తుతం చందా తగ్గింపు కూడా ఈ చర్యల్లో భాగమే. దేశంలోని బడా కార్పొరేట్‌ సంస్థలు, వాటి యాజమాన్యాలకు వేలాది కోట్ల రూపాయల మేలు చేసేందుకే సర్కారు ఇలాంటి వింత ప్రతిపాదనలతో ముందుకు వస్తోంది. దీని వల్ల ఉద్యోగులకు దీర్ఘకాలంలో చాలా నష్టం జరగుతుంది. ఈపీఎఫ్‌వో ట్రస్టీల సమావేశంలో ఈ ప్రతిపాదనను సీఐటీయూ తరఫున బలంగా వ్యతి రేకిస్తాం. చందా తగ్గింపు వల్ల ఉద్యోగులకు మేలు జరుగుతుందని సర్కారు అబద్ధపు ప్రచారం చేస్తోంది. సర్కారు మాటలు పూర్తిగా సత్య దూరం.
-ఎం. సాయిబాబు, సీఐటీయూ రాష్ట్ర ప్రధాన కార్యదర్శి
మీ స్నేహితులకు రికమెండ్ చెయ్యండి